Sony Xperia Z Ultra vékony okostelefon Full HD kijelzővel - PlayDome online játékmagazin
Sony Xperia Z Ultra vékony okostelefon Full HD kijelzővel
6,4 hüvelykes kijelzőt kapott a víz- és porálló készülék.
2013.06.27. 13:30 | szerző: Dino | kategória: Mobil
Full HD felbontású, 6,44 hüvelykes (16,36 cm) képátlójú kijelzővel szerelte fel a Sony Mobile legújabb okostelefonját, az Xperia Z Ultrát. Az óriás kijelzőjű készülék ennek ellenére igen vékony, mindössze 6,5 mm-es (szélessége 92,2 mm, magassága pedig 179,4 mm, tömege pedig 212 gramm). Egy négymagos, 2,2 GHz-en futó Qualcomm Snapdragon 800 processzor teljesít benne szolgálatot, Android 4.2-es operációs rendszer fut rajta, a 16 GB háttértároló (amelyből kb. 11 GB használható fel) pedig akár 64 GB-os microSD kártyával bővíthető. A készülék víz- és porálló kialakítású, így akár víz alatt is használhatjuk kameráját 8 megapixeles fotók vagy Full HD videók készítésére. A karcálló üveg borítású kijelzőt ujjunk mellett akár kapacitív stylusszal vagy min. 1 mm-es hegyű fém tollal is használhatjuk, például a telefonnal érkező kézírásfelismerő alkalmazással rögzítve jegyzeteinket. A telefont NFC-vel is felszerelték, így könnyű kapcsolódásra képes megfelelő headsetekkel vagy akár a szintén most bejelentett SmartWatch 2 okosórával. Akkumulátora 3000 mAh, a minél hosszabb üzemidőt pedig a STAMINA mód segíti. Az Xperia Z Ultra ez év harmadik negyedévétől kerül a boltokba. ■
« Előző hírPlanetSide 2 - Érkeznek a játékosok által létrehozott küldetések
Következő hír »Új űrstratégia készül Conquer X2 néven